b'\n_START_ARTICLE_\nMa\xc5\xbeasis kiras\n_START_SECTION_\nI\xc5\xa1vaizda\n_START_PARAGRAPH_\nMa\xc5\xbeasis kiras yra smulkesnis u\xc5\xbe rudagalv\xc4\xaf kir\xc4\x85. Nuo pastarosios r\xc5\xab\xc5\xa1ies nesunku atskirti i\xc5\xa1 juodos galvos, balt\xc5\xb3 sparn\xc5\xb3 gal\xc5\xb3 bei juosvos j\xc5\xb3 apa\xc4\x8dios. Patino ir patel\xc4\x97s galva juoda, kaklas, pilvin\xc4\x97 pus\xc4\x97 ir uodega balti, sparnai ir pe\xc4\x8diai balsvai pilki. Plasnojamosios plunksnos pilkos su baltomis vir\xc5\xa1\xc5\xabn\xc4\x97mis. Snapas tamsiai raudonas, kojos raudonos, rainel\xc4\x97 tamsiai ruda. Poilsio apdaru galva balta, tik pakau\xc5\xa1is ir plotelis prie aus\xc5\xb3 pilki. Snapas juosvas. Jaunikli\xc5\xb3 vir\xc5\xa1utin\xc4\xaf k\xc5\xabno dalis juodai ruda. Galva balta, jos \xc5\xa1onuose tamsios d\xc4\x97m\xc4\x97s. Per sparnus eina \xc4\xafstri\xc5\xbea tamsi juosta. Vairuojamosios plunksnos baltos su juoda juostele gale. K\xc5\xabno apa\xc4\x8dia balta, su didele rusva ir pilka d\xc4\x97me pagurklyje ir tamsiu margumu k\xc5\xabno \xc5\xa1onuose. Snapas juosvas, kojos raudonos. Rainel\xc4\x97 juoda. P\xc5\xabkuoto jauniklio vir\xc5\xa1us tamsiai rusvas, su juodai rudomis d\xc4\x97m\xc4\x97mis, k\xc5\xabno apa\xc4\x8dia rusva.\n_START_SECTION_\nPaplitimas\n_START_PARAGRAPH_\nArealas pertrauktas. Europoje paplit\xc4\x99s nuo \xc5\xa0iaur\xc4\x97s j\xc5\xabros pakran\xc4\x8di\xc5\xb3 iki Kamos baseino. \xc5\xa0iaur\xc4\x97je arealas siekia Botnijos \xc4\xaflank\xc4\x85, Volgos\xe2\x80\x93Kamos auk\xc5\xa1tup\xc4\xaf. Pietuose arealas t\xc4\x99siasi iki Dnepro, Dono auk\xc5\xa1tupio, Lenkijos. Gyvena Vakar\xc5\xb3 Sibire ir \xc5\xa1iauriniame Kazachstane, Lenos baseine ir U\xc5\xbebaikal\xc4\x97je. \xc5\xbdiemoja \xc5\xa0iaur\xc4\x97s Amerikoje, \xc5\xa1iaurin\xc4\x97se Afrikos pakrant\xc4\x97se, prie Kaspijos j\xc5\xabros._NEWLINE_Lietuvoje reta r\xc5\xab\xc5\xa1is, da\xc5\xbenesn\xc4\x97 tik migracij\xc5\xb3 metu.\n_START_SECTION_\nBiologija\n_START_PARAGRAPH_\nApsistoja ir veisiasi sekliuose e\xc5\xbeeruose, tvenkiniuose. Lizdus krauna salel\xc4\x97se, pelk\xc4\x97tose pakrant\xc4\x97se. \xc4\xaesikuria \xc5\xbeuv\xc4\x97dr\xc5\xb3, rudagalvi\xc5\xb3 kir\xc5\xb3 kolonijose arba netoli j\xc5\xb3. Da\xc5\xbenai telkiasi \xc4\xaf atskiras nedideles kolonijas. Gana judrus, aktyvus \xc5\xa1viesiuoju paros metu, ypa\xc4\x8d saul\xc4\x97tomis dienomis. Vikriai gaudo skraidan\xc4\x8dius vabzd\xc5\xbeius. Ilsisi pl\xc5\xabduriuodamas vandenyje._NEWLINE_Lyti\xc5\xa1kai subr\xc4\x99sta antraisiais arba tre\xc4\x8diaisiais gyvenimo metais. Lizd\xc4\x85 \xc4\xafsirengia sausumoje arba ant pl\xc5\xabduriuojan\xc4\x8di\xc5\xb3 augal\xc5\xb3 i\xc5\xa1 sausos \xc5\xbeol\xc4\x97s, viksv\xc5\xb3, \xc5\xa1vendr\xc5\xb3 ir t. t. Lizd\xc4\x85 krauna abu porel\xc4\x97s nariai. D\xc4\x97tyje paprastai b\xc5\xabna 2\xe2\x80\x933 kiau\xc5\xa1iniai, perimi apie 23 dienas. Per\xc4\x97ti pradedama pad\xc4\x97jus paskutin\xc4\xaf kiau\xc5\xa1in\xc4\xaf. Tik i\xc5\xa1sirit\xc4\x99 jaunikliai sveria ma\xc5\xbedaug po 10 gram\xc5\xb3. Jei niekas nepuola, jie ilgai nepalieka lizdo. Skraidyti pradeda 3\xe2\x80\x934 savai\xc4\x8di\xc5\xb3 am\xc5\xbeiaus._NEWLINE_Minta smulkiais vabzd\xc5\xbeiais, ma\xc5\xa1alais. Kartais lesa \xc5\xbeuv\xc5\xb3 maili\xc5\xb3. Labai vertinamas pauk\xc5\xa1tis, nes sunaikina daug \xc5\xbeem\xc4\x97s \xc5\xabkio kenk\xc4\x97j\xc5\xb3.'